Revíziou hodnoty OEL v rámci smernice o ochrane pred azbestom pri práci sa úplne neodstránia rozdiely medzi členskými štátmi, povedie to však k väčšej harmonizácii limitných hodnôt v celej EÚ. Revidovanou hodnotou OEL na úrovni EÚ sa preto prispeje k dosiahnutiu harmonizovanejšej a lepšej ochrany pracovníkov, ako aj rovnakých podmienok pre podniky v celej EÚ. Jednoduchšie uplatniteľné limitné hodnoty môžu byť okrem toho prospešné pre spoločnosti, ktoré chcú pôsobiť vo viacerých členských štátoch. To môže viesť k úsporám, keďže naprieč zariadeniami sa môžu prijať spoločné riešenia, namiesto potreby navrhnúť riešenia osobitne pre danú lokalitu, aby boli splnené rozličné požiadavky týkajúce sa hodnoty OEL vo viacerých členských štátoch.

Riziko vystavenia väčšinou súvisí s nakladaním s azbestom a s rozptýlením azbestových vláken počas stavebných prác, akými sú obnova a demolácia. Rýchlosť odstraňovania azbestu sa môže medzi jednotlivými krajinami líšiť, a to v závislosti od veku fondu budov a stratégií zameraných na azbest, no rastúca potreba zvyšovať energetickú efektívnosť znamená, že na pracovníkov vo všetkých členských štátoch to má čoraz väčší vplyv. Táto potreba odzrkadľuje ambíciu EÚ, ktorá bola stanovená v Európskej zelenej dohode, stať sa do roku 2050 prvým klimaticky neutrálnym kontinentom. Preto sa očakáva, že expozícia pracovníkov azbestu bude narastať vo všetkých krajinách EÚ, a to s napredovaním vykonávania iniciatívy „vlna obnovy“. Odhaduje sa, že azbestu je vystavených 4,1 až 7,3 milióna pracovníkov, pričom 97 % z nich pracuje v stavebníctve.

B. Možnosti politiky

Aké legislatívne a nelegislatívne možnosti politiky sa zvažovali? Je niektorá z možností uprednostňovaná? Prečo?

Revízia súčasných usmernení aj prijatie osobitných opatrení pre malé a stredné podniky (MSP) sa zamietli, keďže sa tieto možnosti považovali za menej účinné pri dosahovaní cieľov tejto iniciatívy.

Revízia hodnoty OEL na úrovni EÚ v rámci smernice o ochrane pred azbestom pri práci bola zvolená ako najvhodnejší prístup. Posudzovali sa viaceré scenáre týkajúce sa hodnoty OEL pri zohľadnení vedeckého posúdenia Výboru pre hodnotenie rizík zriadeného pri Európskej chemickej agentúre, stanoviska tripartitného Poradného výboru pre bezpečnosť a ochranu zdravia pri práci a zavedených hodnôt OEL v členských štátoch. Vedecké hodnotenie poskytuje pevnú základňu dôkazov, zatiaľ čo stanovisko Poradného výboru pre bezpečnosť a ochranu zdravia pri práci, v ktorom sa zohľadňujú aj socio-ekonomické a realizačné otázky, poskytuje dôležité informácie na úspešné vykonávanie revidovanej hodnoty OEL.

Na základe dôsledného posúdenia vplyvu sa hodnota OEL 0,01 vlákna/cm3 zvolila za uprednostňovanú možnosť, keďže predstavuje najlepší scenár z hľadiska účinnosti, efektívnosti a súdržnosti.

Zvažovala sa aj možnosť revízie iných ustanovení smernice o ochrane pred azbestom pri práci, ako to požadovali organizácie zamestnancov a vo svojom uznesení Európsky parlament, no táto možnosť nebola zvolená. Diskusie s tripartitným Poradným výborom pre bezpečnosť a ochranu zdravia pri práci, vedecká analýza a dvojfázová konzultácia so sociálnymi partnermi EÚ v súlade s článkom 154 Zmluvy o fungovaní Európskej únie sa vzhľadom na mimoriadnu naliehavosť zamerali na aktualizáciu hodnoty OEL a nie na komplexnejšiu revíziu smernice o ochrane pred azbestom pri práci, a to na základe zistení ex post hodnotenia smernice o ochrane pred azbestom pri práci. Nemá to žiadny vplyv na budúce posúdenia a možné revízie ostatných ustanovení smernice o ochrane pred azbestom pri práci. Je však potrebné poznamenať, že členské štáty môžu ísť nad rámec minimálnych ustanovení smernice o ochrane pred azbestom pri práci a že sú zodpovedné za konkrétne vykonávanie a presadzovanie vnútroštátnych ustanovení, ktorými sa transponuje smernica o ochrane pred azbestom pri práci. Prípadné špecifické žiadosti organizácií pracovníkov a Európskeho parlamentu sa budú riešiť v rámci osobitných usmernení. Komisia sprístupní tieto usmernenia po prijatí revidovanej smernice o ochrane pred azbestom pri práci, aby podporila jej vykonávanie.





Kto podporuje ktorú možnosť?

V rámci formálnej dvojfázovej konzultácie so sociálnymi partnermi organizácie zamestnávateľov, ako aj odbory podporili zníženie hodnoty OEL v rámci smernice o ochrane pred azbestom pri práci.

Záujmové združenie zamestnávateľov a vládne záujmové združenie Poradného výboru pre bezpečnosť a ochranu zdravia pri práci podporujú hodnotu OEL rovnajúcu sa 0,01 vlákna/cm3, zatiaľ čo záujmové združenie pracovníkov je za prijatie hodnoty OEL rovnajúcej sa 0,001 vlákna/cm3.

C. Vplyvy uprednostňovanej možnosti

Aké sú výhody uprednostňovanej možnosti?

Vďaka tejto iniciatíve by sa mohlo predísť počas nasledujúcich 40 rokov 663 prípadom rakoviny (rakovina pľúc, mezotelióm, rakovina hrtana a rakovina vaječníkov). Okrem iného sa tým zníži utrpenie pracovníkov a ich rodín, ako aj zvýši dĺžka, kvalita a produktivita ich života. Z ekonomického hľadiska predstavuje tento prínos pre zdravie 166 miliónov EUR až 323 miliónov EUR.

Vďaka posilneniu bezpečnosti pri práci s azbestom sa zvýši príťažlivosť tohto odvetvia. V dôsledku takéhoto zlepšenia v očiach verejnosti môže byť pre spoločnosti jednoduchšie najímať a udržať si zamestnancov, čím sa znížia náklady na nábor a zvýši sa produktivita pracovníkov.

Aké sú náklady na uprednostňovanú možnosť?

Výsledkom opatrení na úpravu pracovných postupov s cieľom dodržať novú hodnotu OEL by boli zvýšené náklady pre spoločnosti. Patria sem najmä náklady na dodatočné opatrenia manažmentu rizík, oznamovanie, lekársky dohľad, monitorovanie a odbornú prípravu. V priebehu nasledujúcich 40 rokov však priemerné náklady na spoločnosť dosiahnu úroveň menej ako 15 000 EUR. Je pravdepodobné, že do veľkej miery sa tieto náklady presunú na zákazníkov.

Aký bude vplyv na podniky, MSP a mikropodniky?

Je pravdepodobnejšie, že zníženie hodnoty OEL bude mať vplyv na malé podniky, ktoré tvoria viac ako 99 % spoločností pracujúcich s azbestom vo všetkých odvetviach. Náklady môžu mať malý vplyv (pomer nákladov a obratu od 2 do 4 %) v odvetviach opravy elektrických zariadení, opravy a údržby lodí a člnov a údržby a opravy motorových vozidiel (t. j. 0,02 % všetkých spoločností, ktoré sa nakladajú s azbestom). S výnimkou MSP v týchto odvetviach, nebudú mať nevyhnutné zvýšenia nákladov vplyv na veľkú väčšinu MSP.